**Примерен текст на уведомление за упълномощаване на процесуален представител от частен обвинител и/или граждански ищец**

**ДО**

**.…………………. СЪД –**

**град ………………………………..**

**ПО НОХД № …………../…………….. г.**

**М О Л Б А**

от **………………………………….,** ЕГН ……....,с постоянен адрес: …………………………

*(трите имена) (град/село, общ., обл., ж.к., ул., № , бл., вх., ет.)*

настоящ адрес: ………………………, адрес за призоваване: ………………………………….,

*(посочва се, ако е различен от постоянния) (посочва се, ако е различен от постоянния или настоящия или е адреса на кантората на упълномощения процесуален представител)*

притежаващ лична карта № ……………………, издадена от МВР – град ………… - частен обвинител и/или граждански ищец по НОХД № ………../………… г. по описа на …………………. съд – град ………………., ………… състав

**УВАЖАЕМИ ГОСПОЖО/ГОСПОДИН ПРЕДСЕДАТЕЛ,**

С Ваше определение от ………….., постановено по НОХД № …………../………… г. по описа на …………. съд – град ………. , съм конституиран в процесуалното качество на частен обвинител/граждански ищец по горепосоченото наказателно дело.

С настоящото представям и моля да приемете заверен препис/оригинал на договор за правна помощ и пълномощно, по силата на което упълномощих адв. ………………… от Адвокатска колегия – град ……………., съд. адрес …………………………………………., тел.: ……………………………. да ме представлява и упражнява процесуалните ми права в производството.

Моля адресираните до мен призовки, книжа и съобщения да бъдат връчвани на посочения по-горе съдебен адрес.

**ПРИЛАГАМ:**

1. Заверен препис/оригинал от договор за правна помощ;

2. Заверен препис/оригинал от пълномощно за упълномощаване на адвокат.

**С УВАЖЕНИЕ:**

**………………………………………………**

*(имена и подпис)*

**КОМЕНТАР**

Молба с предложеното съдържание се депозира пред съда, пред който делото е на производство, в случай, че към момента на конституиране на пострадалия от престъплението в процесуалното качество на частен обвинител и/или граждански ищец същият не се е представлявал от процесуален представител и пълномощното на последния не е било приложено по делото.

Съгласно разпоредбата на чл. 15, ал. 4 от Наказателно-процесуалния кодекс (НПК), на пострадалия се осигуряват необходимите процесуални средства за защита на неговите права и законни интереси. Израз на правото на защита на пострадалия, който в съдебната фаза на производството е конституиран в процесуалното качество на частен обвините и/или граждански ищец, да се представлява от упълномощен процесуален представител, наричан повереник.

Когато частният обвинител и гражданският ищец представи доказателства, че не е в състояние да заплати адвокатско възнаграждение, желае да има повереник и интересите на правосъдието изискват това, съдът, който разглежда делото като първа инстанция, му назначава повереник.

Повереник може да бъде лице, което упражнява адвокатска професия, както и съпругът, възходящ или низходящ роднина на частния обвинител и гражданския ищец (чл. 100, ал. 3 вр. с чл. 91, ал. 1 и 2 НПК).

Не може да бъде повереник: 1. който е бил или е защитник на обвиняемото лице; 2. който е представлявал или е давал съвети на обвиняемия; 3. който е представлявал или е давал съвети на противната страна; 4. който е участвал в производството в друго процесуално качество; 5. който е съпруг, роднина по права линия без ограничение, по съребрена линия до четвърта степен или по сватовство до трета степен на съдия, съдебен заседател, прокурор, или разследващ орган по делото (чл. 100, ал. 3 вр. с чл. 91, ал. 3 НПК)

Лицата, които не могат да бъдат повереници, са длъжни сами да се отведат. Ако те не направят това, съответният орган ги отстранява от участие в наказателното производство служебно или по искане на заинтересования (чл. 100, ал. 3 вр. с чл. 92 НПК).

Повереникът се избира и упълномощава от пострадалия. Пълномощното се изготвя в писмена форма и се подписва от пострадалия и от повереника. Не е необходима нотариална заверка на подписите под пълномощното, за да породи правното си действие. Упълномощаването пред съда може да бъде извършено и устно в съдебното заседание. В този случай упълномощаването се вписва в протокола от съдебното заседание, който се подписва и от частния обвинител/гражданския ищец. Пълномощното важи за цялото наказателно производство, ако не е уговорено друго.

Повереникът може да заверява преписи от даденото му пълномощно и да преупълномощава със съгласието на упълномощителя друго лице за повереник.

Пълномощното, с което пострадалият упълномощава процесуален представител в производството може да бъде депозирано пред съда, както с изрична молба (вж. бланката), така и с представянето му без придружителен документ в съдебно заседание. Пълномощното може да се депозира както от упълномощителя, така и от упълномощения адвокат.

Процесуалният представител на частния обвинител и на гражданския ищец упражнява правата му в хода на съдебното производство. Същевременно, пострадалият, който е упълномощил процесуален представител разполага с възможност да упражнява процесуалните си права сам или съвместно с упълномощения процесуален представител.

Процесуалният представител има право да се запознае с материалите по делото и да прави необходимите извлечения; да представя доказателства; да участва в наказателното производство; да прави искания, бележки и възражения; да обжалва актовете, които накърняват неговите или на упълномощилото го лице права и законни интереси и тези, които водят до прекратяване или спиране на наказателното производство.

Частният обвинител, респ. – гражданският ищец може да поиска да бъде призоваван и да му бъдат връчвани книжа и документи на съдебния адрес на упълномощения си процесуален представител.

Предложената бланка на молба се депозира пред водещия разследването само в случай, че пострадалият се представлява от упълномощен от него процесуален представител. В случай, че пострадалият се представлява от процесуален представител, определен по реда на Закона да правната помощ, актът за определяне на служебен повереник се изпраща служебно на съда.

В хода на съдебното производство свидетелят има право да се консултира с адвокат (вж. чл. 122, ал. 2 НПК). Но в случай, че свидетелят не е и пострадал, упълномощеният от него адвокат може единствено да му предостави правна консултация и да обжалва актовете на съда, които накърняват неговите права и законни интереси (например постановление за налагане на глоба и/или принудително довеждане). Ето защо е достатъчно свидетелят или упълномощения от него адвокат да представи пълномощното в хода на съдебното заседание, в което взема участие или ведно с жалбата срещу акта, с който са накърнени правата и законните му интереси.